พัฒนาเศรษฐกิจด้วยฟินเทค
กรณ์ จาติกวณิช ประธานชมรมฟินเทคแห่งประเทศไทย เปิดเผยว่า ประเทศไทยไม่อาจปฏิเสธการเกิดขึ้นของการนำเทคโนโลยีมาใช้กับบริการทางการเงิน (ฟินเทค) การตั้งชมรมขึ้นมาเพื่อขับเคลื่อนฟินเทคให้เกิดประโยชน์ต่อเศรษฐกิจไทย โดยมีเป้าหมาย 4 ข้อ คือ 1.ลดต้นทุนการทำธุรกรรมทางการเงิน 2.ให้คนไทยเข้าถึงบริการทางการเงินมากขึ้น 3.ส่งเสริมการแข่งขันในระบบการเงินให้มีความโปร่งใสและประชาชนได้ประโยชน์มากขึ้น และ 4.ส่งเสริมผู้ประกอบการทางการเงินของไทยได้ใช้ข้อมูลที่อยู่มหาศาล หรือ Big Data ให้เป็นประโยชน์ต่อเศรษฐกิจ แข่งขันได้ในตลาดในประเทศและต่างประเทศ
2 ส.ค. 2559

กรณ์ จาติกวณิช ประธานชมรมฟินเทคแห่งประเทศไทย เปิดเผยว่า ประเทศไทยไม่อาจปฏิเสธการเกิดขึ้นของการนำเทคโนโลยีมาใช้กับบริการทางการเงิน (ฟินเทค) การตั้งชมรมขึ้นมาเพื่อขับเคลื่อนฟินเทคให้เกิดประโยชน์ต่อเศรษฐกิจไทย โดยมีเป้าหมาย 4 ข้อ คือ 1.ลดต้นทุนการทำธุรกรรมทางการเงิน 2.ให้คนไทยเข้าถึงบริการทางการเงินมากขึ้น 3.ส่งเสริมการแข่งขันในระบบการเงินให้มีความโปร่งใสและประชาชนได้ประโยชน์มากขึ้น และ 4.ส่งเสริมผู้ประกอบการทางการเงินของไทยได้ใช้ข้อมูลที่อยู่มหาศาล หรือ Big Data ให้เป็นประโยชน์ต่อเศรษฐกิจ แข่งขันได้ในตลาดในประเทศและต่างประเทศ
“Big Data ในไทยไม่ค่อยได้ถูกนำมาใช้ประโยชน์และพัฒนาธุรกิจและเศรษฐกิจในประเทศได้ เพราะคนไทยใช้การสื่อสาร การช็อปปิ้ง การค้นหาข้อมูลบนเครือข่ายของผู้ประกอบต่างประเทศ ทั้งไลน์กูเกิล เฟซบุ๊ก ช็อปปิ้งในอาลีบาบา ชำระเงินผ่านยูเนี่ยนเพย์ เพย์พาล วีซ่า ข้อมูลพฤติกรรมการบริโภค ไลฟ์สไตล์ การชำระเงินอยู่ในมือของต่างชาติทั้งหมด” กรณ์ กล่าว
นอกจากนี้ แทนที่รัฐบาลจะได้ประโยชน์จากการเก็บภาษี ก็ไม่สามารถเรียกเก็บภาษีได้ เพราะผู้ให้บริการเครือข่ายเหล่านี้อยู่ในต่างประเทศ ต้องส่งเสริมให้ผู้ประกอบการไทยใช้ข้อมูลของคนไทยด้วยกันเอง
ปัจจุบันผู้กำกับดูแลของไทยมีนโยบายที่เปิดโอกาสและส่งเสริมผู้ประกอบการไทย ทั้งกระทรวงการคลัง ธนาคารแห่งประเทศไทย (ธปท.) หรือสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ต่างเปิดกว้างรับเทคโนโลยีด้านการเงินใหม่ๆ และมีแนวคิดส่งเสริมด้วยการให้ทดลองการให้บริการก่อนเพื่อดูจุดเหมาะสม ก่อนจะนำมาให้บริการทั่วไป
อย่างไรก็ตาม ในส่วนของรัฐบาลชมรมอยากให้มีการสนับสนุนกลุ่มสตาร์ทอัพ หรือสตาร์ทอัพฟินเทคมากขึ้น เช่น หากเป็นสตาร์ทอัพที่ได้รับการสนับสนุนจากองค์กรที่เอกชนตั้งขึ้น รัฐก็ควรให้เงินสนับสนุนด้วย เพราะถือว่าเอกชนได้คัดกรองมาแล้วว่าเป็นผู้ประกอบการที่บริการมีประโยชน์ เพราะระบบปัจจุบันที่ให้หน่วยงานรัฐคัดกรองมักจะล่าช้า